Elmar Liitmaa

Elmar Liitmaa (sündinud 3. oktoobril 1970 Leningradis) on eesti kitarrist, kes on tuntud ansambli Terminaator lugude autori ja kitarristina ning rokkansambli Fööniks asutajana. 

 Karjäär 

 Lapsepõlv ja noorus 
Muusikaga hakkas Liitmaa tegelema juba lapsepõlves, õppides akordionit. Vanavanemate utsitusel esines Liitmaa akordionimänguga paljudel pensionäride klubi pidudel ja pereüritustel. 13-aastaselt hakkas Liitmaa õppima kitarri. Tema esimene bänd oli Reflex Raplast. Sellele järgnesid Big Bang Kohilast, kus mängisid Ivo Vanem, Alar Pikkorainen, Raimond Vahter; hiljem ansambel Paan, kus musitseerisid ka Sulliwan ja Aivar Hunt.

1990. aastate alguses tutvus Liitmaa kitarrist Artur Skrõpnikuga, kellest sai bändikaaslane, sõber ja õpetaja. Liitmaa on meenutanud, et omandas temalt vajalikud "käsitööoskused", mis tal iseõppijana seni puudu olid. Skrõpnikuga koos hakkas ta tegema ansamblit House of Games, mille algkoosseisus olid veel Sven Valdmann, Ardo Põder ja Erik Meremaa. Viimane pala, mille Liitmaa selle kollektiiviga kirjutas ja salvestas, oli "Sinu unenäod".

 Terminaator 
1994. aastal liitus Liitmaa ansambliga Terminaator, mis oli laiema tuntuse saavutanud paar aastat varem, kui võitis noortebändide festivali Rock In ning pääses tänu sellele esinema Rock Summeri B-lavale. Toona olid Terminaatori peamised lugude autorid solist Jaagup Kreem ja kitarrist Arno Veimer ehk Arch. Debüütalbum "Lõputu päev" anti 1994. aastal välja kahe kitarristiga, pärast seda jäi Liitmaa bändi ainsaks kitarristiks ning Kreemi kõrval peamiseks lugude autoriks. Terminaatori teist albumit "Minu väike paradiis" on Liitmaa nimetanud oma esimeseks edulooks.

Bändi kõrvalt käis Liitmaa algul ka palgatööl, kuid kui selleks enam aega ei jätkunud, pühendas ta ennast täielikult muusikale. 1999. aastal loodi osaühing Terminaator Music ja hakati rajama oma helisalvestusstuudiot. 2009. aastal pärast kuut stuudioalbumit, kaht muusikali ("Risk" ja "Romeo & Julia") ja kaht kontsertalbumit ("Go Live 2005" ja "Ingli puudutus") lahkus Liitmaa bändist ja taandus mõneks ajaks avalikust muusikaelust. Raadio Elmar hommikuprogrammis rääkis Liitmaa, et kavatseb võtta tähtajata puhkuse, et muusikast pisut eemal viibida.

Hiljem on Liitmaa Terminaatoriga koos mänginud ansambli 25., 30. ja 35. tegevusaasta kontsertidel.

Liitmaa sõnul on Terminaator jätnud kahtlemata tema muusikukarjääri kõige suurema jälje. Terminaatori koosseisus sai Liitmaa teostada end nii kitarristi, laulukirjutaja kui ka produtsendina.

 Elmariachi 
2007. aastal alustas Liitmaa Terminaatori kõrvalt lauljakarjääri artistinimega Elmariachi. 2009. aastal ilmus Elmariachi debüütalbum "Hea algus". Suurimaks hitiks sai "Üksteiseta", mis troonis pikka aega raadio Elmari enimmängitud lugude edetabelis. Albumilt leiab ka isamaalise dueti "Vabadus valatud verest" Lenna Kuurmaaga. Liitmaale siiski ei meeldinud enda lauluhääle kõla ning nii jäi sooloprojekt katki.

 Vahepealsed tegemised 
Liitmaa on mänginud kaveribändis Pappa Lucca ning löönud kaasa Tanja Mihhailova Madonna laulude projektis. Ta on kirjutanud tunnusmuusika heategevuslikule telesarjale "Kodutunne". 2011. aastal asutas ta sõprade Tanel Talve ja Kait Lukkaga pungiliku trio Ajaratas Halastamatult Veereb Ei Teda Peatada Saa, Eriti, kus mängis basskitarri.

Samal perioodil alustas Liitmaa tegevust kinnisvaramaaklerina Pindi Kinnisvaras.

 Fööniks 
Ansambli Fööniks pani Liitmaa kokku 2020. aasta kevadel, kui tal tekkis koroonapandeemia tõttu päevatöö kõrvalt piisavalt vaba aega, et jälle kitarr kätte võtta. Solist Tanel Laidna jäi Liitmaale silma ja kõrva TV3 saatest "Su nägu kõlab varsti tuttavalt", kus Laidna jäljendas muuhulgas Jaagup Kreemi. Liitmaa sõnul ei ole bänd vaid tema enda nägu, vaid on viie erineva inimese projekt. Ansambel esitab raadiosõbralikku rokkmuusikat.

Fööniksi debüütalbum "Esimene" ilmus 3. oktoobril 2020, vaid pool aastat pärast bändi kokkupanemist. 2022. aastal esitleti teist kauamängivat "Võluväel", mille tegemisse suhtuti Liitmaa sõnul metoodilisemalt. Plaadiesitluskontserte anti Tallinnas, Tartus, Rakveres, Pärnus, Viljandis, Saaremaal ja Hiiumaal.

Õpingud
 Tallinna 44. Keskkool
 Tallinna 9. Keskkool             
 Tallinna Ehitus- ja Mehaanikatehnikum
 Tallinna Tehnikaülikool

 Isiklikku 
Tal on tütar Häli.

 Viited 

Välislingid
Fööniks Facebookis

Kategooria:Eesti kitarristid
Kategooria:Sündinud 1970